1. melléklet

Budapest Főváros Önkormányzata Közgyűlésének
……/2014. (         ) önkormányzati rendelete
a Főpolgármesteri Hivatalban és a Fővárosi Önkormányzati Rendészeti Igazgatóságnál dolgozó köztisztviselőket megillető szociális, jóléti és egészségügyi juttatásokról szóló 65/2013. (IX. 18.) Főv. Kgy. rendelet módosítására

Budapest Főváros Közgyűlése a közszolgálati tisztviselőkről szóló 2011. évi CXCIX. 226. § (7) bekezdésben kapott felhatalmazás alapján az Alaptörvény 32. cikk a) pontjában meghatározott feladatkörében eljárva a következőket rendeli el:
1. §
A Főpolgármesteri Hivatalban és a Fővárosi Önkormányzati Rendészeti Igazgatóságnál dolgozó köztisztviselőket megillető szociális, jóléti és egészségügyi juttatásokról szóló 65/2013. (IX. 18.) Főv. Kgy. rendelet (a továbbiakban: Rendelet) 1. § (2) bekezdése helyébe a következő rendelkezés lép:
„(2) A rendelet 3/A-9. §-ában foglalt szabályokat a foglalkoztatási jogviszonyban álló főpolgármester és főpolgármester-helyettesek tekintetében is alkalmazni kell.
2. §
A Rendelet a következő 3/A. §-al egészül ki:
„3/A. § (1) A köztisztviselő – a Kttv. 143. § (2) bekezdés szerinti – bankszámla-hozzájárulásra jogosult. A bankszámla-hozzájárulás összege a mindenkori központi költségvetésről szóló törvényben meghatározott legmagasabb összeg, melyre a köztisztviselő 2014. január hónaptól jogosult.
(2) Az (1) bekezdésben meghatározott összeg kifizetésére tárgyév végén egy összegben, november 30. napjáig vagy amennyiben a jogviszony év közben szűnik meg, a jogviszony megszűnésekor időarányosan folyószámlára történő átutalással kerül sor.”
3. §
Ez a rendelet a kihirdetését követő napon lép hatályba.


Sárádi Kálmánné dr.							Tarlós István
	főjegyző							főpolgármester



I n d o k o l á s
Általános indokolás
Az egyes igazságügyi, jogállási és belügyi tárgyú törvények módosításáról rendelkező 2013. évi CCXLIII. törvény 15. §-a – 2014. január 1. hatállyal – módosította a közszolgálati tisztviselőkről szóló 2011. évi CXCIX. törvény (a továbbiakban: Kttv.) 143. § szerinti bankszámla-hozzájárulás szabályozását. A Kttv. 226. § (7) bekezdés alapján a Főpolgármesteri Hivatalban és a Fővárosi Önkormányzati Rendészeti Igazgatóságnál foglalkoztatott köztisztviselők részére a Kttv. 143. § (2) bekezdése szerinti bankszámla-hozzájárulás a Fővárosi Közgyűlés rendeletében meghatározott módon és mértékben nyújtható. A Kttv. 143. § (2)-(3) bekezdése kimondja, hogy a köztisztviselő illetményének a bankszámláról történő felvételével járó banki költségekre legfeljebb a központi költségvetésről szóló törvényben meghatározott mértékű bankszámla-hozzájárulás adható és rögzíti, hogy az illetmény kifizetésének költségeit a munkáltató viseli. 
Részletes indokolás

az 1. §-hoz
A Kttv. 143. §-át a polgármesteri tisztség ellátásának egyes kérdéseiről és az önkormányzati képviselők tiszteletdíjáról rendelkező 1994. évi LXIV. törvény (a továbbiakban: Pttv.) 13. § (2) bekezdés e) pont szerinti eltéréssel a Pttv. 13. § (1) bekezdés és 10. §-a alapján alkalmazni kell a főpolgármester és a főpolgármester-helyettesek tekintetében is. 

a 2. §-hoz
A Kttv. 226. § (7) bekezdés alapján a Rendelet újonnan beiktatott 3/A. §-a – a Kttv. 143. § (2) bekezdés szerinti – bankszámla-hozzájárulás mértékét a mindenkori központi költségvetésről szóló törvényben meghatározott legmagasabb összegben állapítja meg, melyre a köztisztviselő 2014. január hónaptól jogosult. A Kttv. 143. § (3) bekezdés szerint az illetmény kifizetésének költségeit a munkáltató viseli, ezért a bankszámla-hozzájárulás intézményét a Kttv. szabályozási rendszere is elkülöníti a köztisztviselő részére a Kttv. 237. § hatálya alá tartozóan adható béren kívüli juttatásoktól.

a 3. §-hoz
A rendelet hatálybalépéséről rendelkezik.

